Súradnice: 42°08′55″S 24°45′06″V﻿ / ﻿42,14861°S 24,75167°V﻿ / 42.14861; 24.75167

**Birdasov dom** (bulh. Къщата на Бирдас – *Кăštata na Birdas*),  známy aj ako **Dom doktora Dimităra Birdasa** (bulh. Къщата на д-р Димитър Бирдас – *Kăštata na d-r Dimităr Birdas*), alebo **Dom Birdas** (bulh. Къща Бирдас – *Kăšta Birdas*), je obrodenecký meštiansky dom z prvej polovice 19. storočia v centrálnej časti mesta Plovdiv v Plovdivskej oblasti v južnom Bulharsku. Kultúrna pamiatka národného významu. Patrí medzi kultúrne pamiatky v Plovdive, ktoré boli vybrané pre digitalizáciu v rámci projektu, ktorý bol spolufinancovaný Európskou úniou.

Lokalita
--------

Birdasov dom leží v centrálnej časti mesta Plovdiv v hraniciach architektonicko-historickej rezervácie Starý Plovdiv na ulici „Săborna" (bulh. улица „Съборна") č. 45.

Dejiny
------

Budovu nechal pre svoje potreby postaviť lekár Dimităr Birdas, ktorý bol prvým plovdivským lekárom, ktorý študoval chirurgiu v cudzine. Potom, čo sa vrátil zo štúdií založil v Plovdive lekársku prax a zároveň sa rozhodol, že pre seba a rodinu postaví dom. Pozemok pre výstavbu kúpil od Plovdivčana Atanasa Uzunova. Výstavba budovy prebiehala v rokoch 1820 – 1830. Dimităr Birdas dom podaroval svojmu zaťovi Zisimu Nemcogluovi, manželovi Birdasovej dcéry Teofany Birdasovej. Okolo roku 1840 bola budova poškodená v dôsledku požiaru. Zisi Nemcoglu dom následne zreštauroval , pričom stavbu spevnil mohutnými kamennými a tehlovými stenami, ktorými nahradil pôvodné drevené steny.

V dome žili až do svojej smrti potomkovia doktora Birdasa. Po ich smrti bola v roku 1969 budova zoštátnená, pričom sa mala stať miestom na prijímanie oficiálnych návštev plovdivského magistrátu. V 70. rokoch 20. storočia prebehla reštaurácia budovy.

V roku 1995 získala budova štatút kultúrnej pamiatky národného významu.

Posledná menšia reštaurácia prebehla v roku 2012.

Budova aj v súčasnosti (2023) slúži plovdivskému magistrátu ako miesto na prijímanie delegácií a oficiálnych návštev.

Charakteristika
---------------

Dom je predstaviteľom bulharského obrodeneckého baroka, pričom predstavuje dom plovdivského typu. Ide o masívnu budovu postavenú v strmom teréne pahorku v dôsledku čoho je zo strany ulice *Săborna* jednoposchodová a zo strany ulice *Vitoša* trojposchodová.

Pred vchodom sa nachádza portikus zakončený vo vrchnej časti frontónom s iniciálami Z. N. Parapet na schodisku pod portikom je kovový. Samotné schodisko je kamenné a dvojramenné.

Vchodom z dvora z ulice *Săborna* sa vchádza na druhé poschodie domu, kde sa hneď za vchodom nachádza veľký salón a okolo neho sú symetricky rozložené izby pre hostí a spálne. Medzi druhým a prvým poschodím sa nachádza medziposchodie, ktoré slúžilo pre potreby a ubytovanie služobníctva. Steny miestností v budove sú zdobené alafrangami. Sú bohato zdobené drevorezbou a maľbou.

V dvore je zachovaná pôvodná autentická studňa.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č. 4 z roku 1995, pričom ako dôvod ochrany boli stanovené architektonicko-staviteľská a umelecká hodnota budovy. Názov budovy ako je uvedený na zozname kultúrnych pamiatok národného významu je *Кăštata na Birdas* (bulh. Къщата на Бирдас, doslova *Birdasov dom*).

Zaujímavosti
------------

* Schodisko pred portikom je obrastené kmeňom rastliny z rodu Vistéria, ktorá je staršia než sto rokov.
* Na frontóne nad portikom, pred hlavným vchodom do budovy, sú iniciály Z. N. ktoré na frontón napísal Zisi Nemcoglu, manžel dcéry Dimităra Birdasa, Teofany Birdasovej, po rekonštrukcii domu okolo roku 1840.

Galéria
-------

* celkový pohľad na areál domu z ulice Săbornacelkový pohľad na areál domu z ulice Săborna
* celkový pohľad na budovu z juhucelkový pohľad na budovu z juhu
* celkový pohľad na budovu z juhozápaducelkový pohľad na budovu z juhozápadu
* celkový pohľad na prednú východnú fasáducelkový pohľad na prednú východnú fasádu
* pohľad na dom a dvor zo severovýchodupohľad na dom a dvor zo severovýchodu

Referencie
----------

1. 1 2 3 4 5 6 7   *Министерство на културата на Република България* [online]. mc.government.bg, [cit. 2023-04-11]. Dostupné online.
2. 1 2 3 4 5 6 7 8 9 10 11 12 13 14 15   *Недвижимо културно наследство* [online]. digital.plovdiv.bg, [cit. 2023-04-17]. Dostupné online.
3. 1 2 3 4 5 6 7 8 9 10 11 12 13 14 15 16 17 18  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 272. (po bulharsky)
4. 1 2 3 4 5 6  MATEEV, Matej. Plovdiv – Stolicata na bălgarskija barok. Plovdiv : Nacionalna akademija na architekturata. 2003. 728 s. ISBN 9789549103816. S. 275 – 277. (po bulharsky)
5. ↑   *Дигитализират недвижимото културно наследство на Пловдив* [online]. gradat.bg, 2015-12-28, [cit. 2023-04-15]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Birdasov dom**